**ПРОТОКОЛ ОТ ПЕТДЕСЕТ И ТРЕТО ИЗВЪНРЕДНО ЗАСЕДАНИЕ НА ОБЩИНСКИ СЪВЕТ - РУСЕ**

**Проведено на 16 октомври 2023 година, начало 09:00 часа**

От общо 51 общински съветници присъстваха 40. Отсъстваха Айдоан Джелил, Асен Даскалов, Владо Владов, Галин Ганчев, Гергана Николова-Спасова, Евгени Игнатов, Екатерина Иванова, Иван Кюркчиев, Наталия Кръстева, Орлин Дяков и Пламен Цветков. Заседанието беше открито и ръководено от Иво Пазарджиев - Председател на Общински съвет – Русе.

**Г-н Иво Пазарджиев:** Колеги, моля да заемете местата си в залата. Стартираме проверка на кворума. Тридесет и пет общински съветници са се регистрирали по електронна система. Имаме необходимия кворум да започнем нашата работа. Откривам петдесет и третото извънредно заседание на Общински съвет – Русе. Заседанието е свикано по реда на чл. 23, ал. 4, т. 2 от ЗМСМА по искане на общински съветници, които са представили необходимата подписка на 09.10.2023 г. с предложение за дневен ред и проект за решение. Дневния ред е от една точка, съгласно свиканото от мен на 10.10.2023 г., така че има ли предложения по дневния ред? Господин Траян Тотев. Той вчера, в петък всъщност внесе едно извънредно предложение, днес ще го представи. Заповядайте.

**Г-н Траян Тотев:** Уважаеми колеги, уважаеми господин Председател. В петък внесохме предложение за включване на извънредна точка в дневния ред на днешното заседание, защото преди една година всички единодушно дадохме зелена светлина за изграждане на буферния паркинг с надеждата за разрешаване на наболял за русенци проблем. Ситуацията беше нетърпима за гражданите. Загинаха хора при пътно-транспортни произшествия. Бяхме убедени, че никакво отлагане не може да има. Днес се питаме дали от тази наша загриженост и бързане, не са се възползвали частни интереси. Публични вече са данните, които сочат за незаконно строителство и експлоатация на така наречения „малък паркинг“. Стотици тирове от месеци вече паркират там, взимат им се такси по 25 евро на тир и простата сметка показва, че губим между 150 и 300 000 лева на месец. Т.е. концесионерът, този който държи паркинга си избива таксата само от нашия общински терен за 2-3 месеца. Възможно ли е общинската администрация да не е знаела за това? Какви мерки е предприела срещу незаконното строителство? Кога и как се е случило то, заедно със строителството на основния ли и прави ли се нещо, за да се получи обезщетение за незаконно овладения терен? Това са само част от въпросите, на които смятаме, че от общинска администрация дължат отговор на нас и на нашите съграждани? Затова настояваме да гласувате и такава точка да се приеме в дневния ред на днешното заседание.

**Г-н Иво Пазарджиев:** Като втора точка ли?

**Г-н Траян Тотев:** Като втора точка, да.

**Г-н Иво Пазарджиев:** Като втора точка предлагате, добре. Обратно становище Биляна Иванова. Заповядайте.

**Г-жа Биляна Иванова:** Уважаеми господин председател, уважаеми господин Недев, уважаеми колеги. Аз правя обратното предложение, първо, че тази извънредна точка е внесена в последния момент и това предполага малко по-обстоен анализ. Второто, което е и в момента от становището на общината, което беше публикувано е видно, че се работи в момента по този сигнал и че държавните институции компетентни да се произнесат по случая в момента работят, аз ви предлагам това нещо да го гледаме след като вече има становище на тези държавни институции. Отделно, че това по-скоро според мен не трябва да е проект за решение, а по-скоро да бъде формулирано като питане от съветник или група съветници, защото няма какво да гласуваме. Така че, за мен по-скоро това е питане. Благодаря, правя обратно предложение.

**Г-н Иво Пазарджиев:** Благодаря. По дневния ред други изказвания? Не виждам. Гласуваме предложението за включване в дневния ред на извънредната точка, внесена от господин Траян Тотев.

**КВОРУМ – 39. С 10 „за“, 20 „против“ и 9 „въздържали се“ не се прие предложението.**

**Г-н Иво Пазарджиев:** Започваме по дневния ред. Да, извинявайте. Гласуваме дневния ред като цяло.

**КВОРУМ – 38. С 35 „за“, 2 „против“ и 1 „въздържали се“ се прие следния проект за**

**ДНЕВЕН РЕД:**

1. Приемане на решение за формиране на паралелки с по-малко от 10 ученици в ОУ „Отец Паисий“ – с. Тетово, ОУ „Георги Стойков Раковски“ – с. Ново село и ОУ „Св.св. Кирил и Методий“ – с. Семерджиево

**Г-н Иво Пазарджиев:** Дневния ред е приет, от една точка всъщност, която е предварително подготвената.

**Точка 1**

**Приемане на решение за формиране на паралелки с по-малко от 10 ученици в ОУ „Отец Паисий“ – с. Тетово, ОУ „Георги Стойков Раковски“ – с. Ново село и ОУ „Св. св. Кирил и Методий“ – с. Семерджиево**

**Г-н Иво Пазарджиев:** Уважаеми колеги, преди да дам думата на някой от вносителите, ще си позволя да ви запозная с писмо на областния управител, което пристигна в петък следобяд към края на работния ден, за да сте запознати всички с него и със становището на областна администрация. Във връзка с насрочено заседание на Общински съвет – Русе на 16.10… Моля? Процедура явно иска госпожа Николова, нещо да…

**Г-жа Елеонора Николова:** Уважаеми госпожи и господа, това е втори случай, в който областния управител взема становище преди общинския съвет да е решил, какво следва по тази точка. Аз считам, че това е недопустимо. Контрола на областният управител действително е по законосъобразност на взетите решения от общински съвет, но този контрол е последващ, а не предварителен. Така, ние не сме малоумници, знаем какво правим, така че предлагам това писмо така или иначе е постъпило, председателя на общинския съвет да ни го прочете, след като вземем решение.

**Г-н Иво Пазарджиев:** Не. Госпожо Николова, със сигурност ще го прочета преди това, тъй като то касае препоръки във връзка с вземането на решение. Така че, ако те могат да бъдат съобразени и да се изчисти някакъв проблем, разбира се, че не е уместно да го направя след като се вземе решение. Така че, ще си позволя да го прочета.

„Във връзка с насрочено заседание на Общински съвет – Русе на 16.10.2023 г. по повод направено искане от група общински съветници за приемане на решение, свързано с формиране на паралелки с по-малко ученици в училищата на територията на Община Русе, отчитайки предоставените ми контролни и координационни законови правомощия спрямо актовете на органите на местното самоуправление и местната администрация, намирам за необходимо да изразя позиция по внесения проект на решение на Общински съвет – Русе.

На първо място предвид нормата на чл. 69, ал. 1 от Наредбата за финансирането на институциите в системата на предучилищното и училищното образование паралелка с по-малко от 10 ученици в неспециализирани и спортни училища може да се формира само след разрешение на началника на регионалното управление на образованието, поради което окончателния административен акт следва да бъде издаден именно от този орган и то само в случай че преди това е изпълнена законоустановената процедура. В този смисъл текстът на предложеното решение на общинския съвет: „разрешава функционирането на паралелки с по-малко от 10 ученици …“ е неточен, поради несъобразяване с пределите на компетентността на общинския съвет. Общинският съвет би могъл с решение да „предложи на началника на РУО – Русе“ или „да даде съгласие“ да бъде издадено решение от началника на РУО – Русе за формиране на паралелки с по-малко от 10 ученици в училищата в Община Русе, но не и еднолично да взема решение в тази насока.

Наред с горното считам, че предложения проект за решение е непълен, доколкото в същия не е посочено, че Общински съвет – Русе одобрява необходимото финансиране от бюджета на общината за функциониране на маломерни паралелки с по-малко от 10 ученици в училищата, като това се изисква съгласно процедурните норми на чл. 69, ал. 2, т. 3 от Наредбата. Видно от цитираните разпоредби, за да бъде издадено последващо разрешение от началника на РУО – Русе за функциониране на въпросните паралелки, се изисква представяне пред същия на мотивирано искане от кмета на общината с приложено решение на общинския съвет за осигуряване на необходимото финансиране.

Във връзка с посоченото следва да отбележа, че редът за изчисляване размера на допълнителните средства за обезпечаване на учебния процес извън определените по стандарти за съответната дейност е определен в чл. 69, ал. 1 от Наредбата, който пренасочва към разпоредбите на чл. 68, ал. 4 – ал. 7 и ал. 68, ал. 3 от Наредбата. В случая не се открива текст в наредбата или друг нормативен акт, който да изключва необходимостта от предоставяне на допълнително финансиране от общините за паралелките с по-малко от 10 ученици в училищата, дори когато във въпросните общински учебни институции се обучават деца от уязвими групи и затова е отпуснато финансиране от държавния бюджет въз основа на направено разпределение от Министерство на образованието и науката. Поради липса на специална норма приемам, че по преписката не е налице основание, което да изключва необходимостта от предоставяне на допълнителни финансови средства за учебния процес при образуване на маломерни паралелки с по-малко от 10 ученици в училищата, включително и в хипотезата, когато във въпросните училища се обучават деца от уязвими групи.

В допълнение на горното изразявам становище, че за приемането на законосъобразно, ясно и правилно решение с оглед последващо формиране на маломерни паралелки в конкретно определени училища в общината, Общински съвет – Русе следва да изясни всички относими фактически основания като броя на паралелките, които се дава съгласие да се образуват и броя на децата, които ще се обучават във всяка една от тях. Въпросните обстоятелства са от съществено значение, за да бъдат коректно определени приложимите правни основания за приемане на административния акт и за да бъде създадена възможност за своевременно изпълнение на същия.

Предвид изложеното, с оглед осигуряване законосъобразност и прозрачност, както и гарантиране на правната сигурност при приемането на актовете от органите на местното самоуправление, считам за уместно да Ви препоръчам да предприемете последващи действия за изясняване на всички съществени факти и обстоятелства по преписката и въз основа на тях да прецизирате текста на предложения проект за решение на Общински съвет – Русе, внесен за разглеждане на извънредно заседание на 16.10.2023 г.

С уважение,

Данаил Ковачев

Областен управител на област Русе“

Благодаря, че имахте търпение да го изслушате, но считам, че беше важно да бъдат запознати и съветниците с това писмо. От вносителите кой ще представи проекта за решение? Кой ще представи предложението от вносителите? Има достатъчно време, за да се вземе и становище. Господин Владислав Атанасов.

**Г-н Владислав Атанасов:** Господин Председател, уважаеми колеги, уважаеми заместник-кметове на град Русе. От името на вносителите, предлагаме да се приеме следното решение. Всъщност това предложение от името на вносителите се превръща и в предложение и от името на общинския съвет разбира се. На основание чл. 21, ал. 1, т. 23, във връзка с чл. 17, ал. 1, т. 3 от Закона за местното самоуправление и местната администрация, чл. 122, ал. 2 от Закона за публичните финанси и чл. 69, ал. 3, във връзка с ал. 1 и ал. 2 от Наредба за финансиране на институциите в системата на предучилищното и училищно образование, Общински съвет – Русе реши:

1. Осигурява допълнителни средства за паралелки с по-малко от 10 ученици в размер на 25 на 100 от стандарта за ученик за разликата между норматива за минимален брой, съгласно Приложение № 7 от Наредба за финансиране на институциите в системата на предучилищното и училищното образование и действителния брой на учениците за учебната 2023/2024 година в следните неспециализирани училища:

|  |  |  |  |
| --- | --- | --- | --- |
| **ОУ „Отец Паисий” – с. Тетово** | | | |
| **Паралелка** | **Действителен брой ученици** | **Минимален броя съгласно Приложение № 7** | **Разлика до минималния брой** |
| **IIIа** | **4** | **16** | **12** |
| **IVа** | **8** | **16** | **8** |
| **Vа** | **8** | **18** | **10** |
| **VIIа** | **7** | **18** | **11** |

|  |  |  |  |
| --- | --- | --- | --- |
| **ОУ „Г. С. Раковски” – с. Ново село** | | | |
| **Паралелка** | **Действителен брой ученици** | **Минимален броя съгласно Приложение № 7** | **Разлика до минималния брой** |
| **Iа** | **8** | **16** | **8** |
| **IVа** | **8** | **16** | **8** |
| **VIIа** | **9** | **18** | **9** |

|  |  |  |  |
| --- | --- | --- | --- |
| **ОУ „Св. Св. Кирил и Методий” – с. Семерджиево** | | | |
| **Паралелка** | **Действителен брой ученици** | **Минимален броя съгласно Приложение № 7** | **Разлика до минималния брой** |
| **VIIа** | **4** | **18** | **14** |

2. Възлага на кмета на Община Русе да осигури 25 на 100 от стандарта за ученик от планираните средства за паралелки с пълняемост под определения минимум и слети паралелки, Функция „Образование“, Дейност 322 „Неспециализирани училища, без професионални гимназии“.

3. Възлага на кмета на Община Русе да осигури финансиране на утвърдените паралелки за учебната 2023/2024 година.

4. Възлага на кмета на Община Русе да изготви мотивирано искане до началника на РУО – Русе с приложено решение на Общински съвет – Русе за осигуряване на допълнителни средства, съгласно разпоредбите на чл. 69, ал. 1 от Наредбата за финансиране на институциите в системата на предучилищното и училищното образование.

Благодаря.

**Г-н Иво Пазарджиев:** Това е коригиран текст на първоначално внесения проект за решение. Благодаря. Първо заявено изказване, госпожа Росица Георгиева.

**Г-жа Росица Георгиева:** Уважаеми господин Председател, уважаеми колеги общински съветници, уважаеми представители на медиите. Присъединявам се към изказването на госпожа Елеонора Николова по отношение становището на областния управител. Това, което беше вкарано, беше за да се свика сесията и вносителите на това предложение разписаха решението, така както изисква нормативната уредба. Смятам, че беше некоректно от Ваша страна господин Пазарджиев, като председател на общинския съвет да четете становището, след като не сте чули предложението за решение в неговия окончателен вариант. Това първо. Второ, радвам се, че областният управител е написал, че когато в училищата има деца в уязвими групи, те също заслужават да бъдат дофинансирани, защото чл. 69, ал. 1 на Наредбата за финансиране е категорична, че тези паралелки съществуват в особени случаи след решение на общинския съвет, в което е взето решение за дофинансиране и заповед на началника на РУО – Русе. Наистина разписахме това решение много добре, защото бях изключително изненадана от изчисленията, които са дали общинска администрация за финансирането на тези паралелки. Искам само да ви прочета, че съгласно РМС № 337/02.05.2023 г. за изменение и допълнение на Решение № 280 на Министерски съвет от 2022 г. за приемане на стандарти за делегираните от държавата дейности с натурални и стойностни показатели през 2023 г., стандарта за ученик в паралелка в неспециализирано училище е в размер на 2 831 лева. Буди недоумение отговора, който е пратен до всички нас, на въпроса на акад. Белоев, какви са средствата, които са необходими за дофинансирането на тези паралелки. Съгласно информацията, която получихме от общинска администрация, затова се наложи да развием подробно, макар че този материал трябваше да бъде вкаран от общинска администрация, за разликата между действителния и съгласно Приложение № 7 на Наредбата за финансиране, община Русе казва, че за Тетово са необходими 12 592 лева. Уважаеми колеги общински съветници, сега ще се наложи да посмятаме малко проценти като учениците по математика в пети клас. В „Отец Паисий“ – с. Тетово има 41 деца, които трябва да умножим, това е разликата между действително и това по 2 831 по 25 % прави 29 018 лева. В Ново село има 25 деца, 2 831 по 25% прави 17 694 лева. А в Семерджиево 14 деца по 2 831 по 25%...

**Г-н Иво Пазарджиев:** Времето…

**Г-жа Росица Георгиева:** От група.

**Г-н Иво Пазарджиев:** Добавяме, да.

**Г-жа Росица Георгиева:** …9 909 лева. От групата на ВМРО. Не съм излязла, господин Иванов, въпреки Вашето искане да ме заличите от…

**Г-н Иво Пазарджиев:** Моля продължете.

**Г-жа Росица Георгиева:** Така че, и смятам, че не Вие сте този, който трябва да отговаря от групата на ВМРО. Така, че цифрите, които са ни дадени от общинска администрация са 20 643 лева, а реално парите, които са необходими за дофинансирането са 56 621. Това е близо 35 978 лева, за да докажем, че сесията днес струва повече отколкото парите за дофинансиране. Не знам защо общинска администрация не взе становище по въпроса. Защо на комисиите госпожа Златомира Стефанова и господин Недев твърдят, че това решение е незаконосъобразно, след като решението, което сме взели на 11.09 сме дофинансирали ПГСС – Образцов чифлик, която също има ученици от уязвими групи. И ако не ви е ясно на общинска администрация това, списъка на училищата в цялата страна, които вземат средства за уязвимите групи е публикуван на страницата на Министерството на образованието и науката. Просто беше много простичко да излезе някой и да каже, че това е пропуснато, тъй като директорите са ви подали искане, едните на 18.08, другите в края на август. Общинска администрация и до ден днешен не е отговорила на тези директори, ще вземе ли решение за дофинансиране и как ще съществуват тези паралелки. Така че, истината е проста. Тя ни прави свободни. Важното е да можете да я изричате, господин Иванов.

**Г-н Иво Пазарджиев:** Благодаря на госпожа Георгиева. Следващо заявено изказване академик Белоев. Колкото до бележката към мен, няма как да скрия писмото на областния управител от съветниците и няма как да знам и че ще има корекция на предложението. Така че, не приемам бележката. Академик Белоев, заповядайте.

**Акад. Христо Белоев:** Уважаеми господин Председател, колеги. Изказването по-скоро правя и като председател на комисията, която трябваше да разгледа тези предложения. Ние формулирахме доста въпроси, на които от администрацията получихме отговори и те са изпратени до всички. Сега тук може да има много дебати, колко е финансирането, как е финансирането, необходимо ли е. Допълнително получихме и някои още отговори, че общината финансира определени дейности, които са свързани с отопление на тези училища, с возене на ученици, с ремонтни дейности и т.н. и ако почнем да навлизаме в някакъв кръг на обяснение, кое е редно, кое не е редно, считам, че е излишно и ще бъде много дълго. Относно възнагражденията, едва ли е възникнал такъв въпрос сесията дали ще струва повече отколкото трябва да се дофинансира. Мисля, че всички тук имаме доблестта да се откажем от възнагражденията, които трябва да получим и съответно тази сесия да не струва почти нищо или ако е само излъчването. И в края на краищата, ако едно решение е пропуснато и е трябвало да се вземе или да обясняваме дали е трябвало, дали не е трябвало, 2021 г. имало писмо от РУО, на база на което е станало нещо. Сега имало или нямало, по-добре, ако нещо е пропуснато да си гласуваме, така както е предложено и го формулира господин Атанасов. Много точно е показан и броя точно на учениците в съответните паралелки и решението, което е да не разрешаваме, а друга думичка беше използвана, която аз предлагам като промяна на решението. Но това, което се предлага го считам, че е много добре и нашата група ще подкрепи това предложение.

**Г-н Иво Пазарджиев:** Благодаря. Други заявки за изказване? Господин Симеонов.

**Г-н Светлозар Симеонов:** Здравейте, колеги. Ще направя първо едно предложение. Оставил съм на всеки един пред вас друг вид декларация и всеки един от вас може да прецени, кой вид декларация ще попълни – дали от общината, дали това, което сме предложили от ПП „ГЕРБ“. Това е във връзка с паричните възнаграждения, които трябва да получим от тази сесия. Ние предлагаме всеки един от нас да дари тези пари на дадено училище по негов избор. Това е едното. Другото, което предлагам като процедура е да прекъснем ако трябва заседанието за 15 минути, да извикаме началника на РУО да даде и неговото становище, както е направил областния управител. Благодаря ви.

**Г-н Иво Пазарджиев:** Благодаря, господин Симеонов. Ако някой иска да вземе отношение, на микрофона. Становище на администрацията по предложенията има ли? Господин Недев, заповядайте.

**Г-н Димитър Недев:** Уважаеми господин Председател, уважаеми общински съветници, колеги. Постъпиха няколко въпроса свързани с администрацията. Що се отнася до това, което ние обсъждахме на комисии, текста, който беше внесен, беше коренно различен от това, което се внесе току що на сесия и ние именно затова твърдяхме, че предишното предложение за решение е незаконосъобразно. Що се отнася за пропуски, смятам, че общинска администрация не е пропуснала нищо, а е изпълнила указанията, които бяха изпратени през 2021 г. от РУО и ще ви ги зачета. Точка 3, това е от РД-13-880/24.08.2021 г. Точка 3, в РУО постъпиха докладни от директори на училища, които попадат в обхвата на чл. 68, ал. 1, т. 1 „защитени училища“, т. 5 „паралелки за обучение по защитени от държавата специалности“ от професии включени в списъка по чл. 6а, ал. 2 от Закона за професионалното образование и обучение и специалности по професии, по които е налице недостиг от специалисти на пазара на труда. И т. 6 „училища получили средства за работа с деца и ученици от уязвими групи“. Тези училища не попадат в обхвата на чл. 68, ал. 2 от Наредбата за финансиране и за функциониране на паралелки с брой ученици под минималния определен в чл. 61.67 от Наредбата, не е необходимо разрешение от финансиращ орган, съответно становище от началник на РУО – Русе по реда на чл. 68, ал. 8. Броят на учениците в тези паралелки се определя от директорът на училището по реда на чл. 62 от Наредбата. В август месец, да, ние получихме докладни от директори за такива паралелки в уязвими училища. За съжаление информацията, която е налична в момента и информацията в докладните относно брой ученици, има леки разминавания що се отнася до училището в Тетово. Мисля, че в Семерджиево е 1:1, но в Тетово бройките са различни. Преди малко се цитираха примерно, че училището в Семерджиево трябва да получи 9 900 лева дофинансиране. Училището в Семерджиево действително е най-уязвимо от трите училища, тъй като за съжаление в другите две населени места Тетово и Ново село имат и собствени източници на финансиране, но за тези 9 900 лева, които училището трябва да получи, мога да сбъркам цифрите, не ги помня съвсем точно. До момента училището е получило средства от община Русе 50 000 лева свързани с дейности по училищния автобус, като по този начин ние освобождаваме училището от част от средствата за поддръжка на автобуса и заплати за шофьора да ги използват за други дейности. 40 000 лева със санкция на общински съвет за ремонт на салона на училището, като тези пари са недостатъчни, допълнително ще финансираме от резерва на бюджета от 19 300 лева. 14 400 лева е финансирано училището за въглища и 10 кубика дърва на стойност около 1 800 лева с транспорта, които са осигурени от ОП „Паркстрой“. Ако съберете тези суми, ще видите, че само за това училище са осигурени над 100 000 лева. Благодаря ви.

**Г-н Иво Пазарджиев:** Благодаря. Реплика ли? Заповядайте.

**Г-жа Росица Георгиева /реплика/:** Първо искам господин Недев да представи на медиите това, което чете, защото то е по чл. 68. Ние говорим за чл. 69, който вие администрацията отказвате категорично. Писали сте до областен управител, до Министерство на образованието. Истината е една – пропуснали сте. За три училища сте го взели, едното от които уязвими групи, за тези три не сте. Второ, отговаряте на общинските съветници „утвърдените бюджети на трите институции за достатъчни за нормално функциониране“. В качеството си на първостепенен разпоредител, може да финансира всяка образователно. Вие не им давате парите по закон и после били сте ги подпомогнали. Ами ще ги подпомогнете, господин Недев, защото Вие на 11.09 като сме взели решението и кметът е изпратил писмо до началника на РУО, защо на тези три училища не им казахте „няма да ви дофинансираме“. Знаете ли какво значи за Семерджиево това? Всички паралелки от 1 до 6 клас са слети, ако Вие откажете дофинансиране на 7 клас, общинска администрация, в която много се съмнявам дали го знае това, няма как да слеете три класа. Закона позволява до два. Нали разбирате колко е важно за този директор да знае решението ще го дофинансираме или няма да го дофинансираме. Закона Ви казва, тези „под 10“ са особени случаи. За тях вземаме решение, осигуряват се средства и се издава тогава Заповед на началника на РУО. Много Ви моля да не манипулирате фактите.

**Г-н Иво Пазарджиев:** Следващо изказване госпожа Елеонора Николова. Дуплика ли? Дуплика. Заповядайте.

**Г-н Димитър Недев /дуплика/:** Госпожо Георгиева, Вие казвате, че ние сме пропуснали. Не знам как финансираха предните две години, след като ние не бяхме пропуснали нищо. Явно е нямало достатъчен контрол от РУО. И Ви моля да не се държите подигравателно с общинска администрация. Ние не сме се подигравали с никого в залата и се надявам за същото отношение.

**Г-н Иво Пазарджиев:** Господин Симеонов, нека госпожа Николова да си направи изказването.

**Г-жа Елеонора Николова:** Уважаеми колеги общински съветници, аз така направих изказване и в общата комисия, която проведохме – комисия по образование и комисия по обществен ред и сигурност и обърнах внимание на общинска администрация, че писмото, което се цитира не е нормативен акт. Не може общината да се ръководи от писмо, общината се ръководи от Наредбата, а тази наредба, както каза и колежката, в чл. 69 е категорична. Трябва да се вземе решение за паралелки с по-малко от 10 ученици. Това трябва да влезе в общинския бюджет, трябва да е ясно разписано като отделен ред, за да се знае, че училищата ще получат тази подкрепа. Това, че сте го правили без решение на общинския съвет сочи, че сте нарушили закона и аз не знам при един финансов одит как ще оправдаете тези средства през изминалите години. Така че, аз предлагам да вземем решение без повече да се бавим, защото текста на чл. 69 е категоричен, говоря от Наредба № 1. Другото, което искам да попитам водещия на събранието, тук имаше един господин седнал на заместник-кметско място и правеше снимки. Аз не разрешавам това лице да ме снима и моля да направите бележка.

**Г-н Иво Пазарджиев:** Извинявайте, но тук не се вижда. Кой Ви е снимал, госпожо Николова? По време на сесия се правят снимки обикновено, така че… Господин Недев, реплика ли?

**Г-н Димитър Недев /реплика/:** Аз благодаря на госпожа Николова за съветите, които ни даде. Емоционално пропуснах да кажа, че общинска администрация ще се съгласи с решението на общински съвет. Ние винаги сме се стремили да осигурим условия за децата, за учение, за спорт, за развлечение и най-малко искаме те да нямат средства, но това, което цитирахме бяха средствата, които ние отделяме допълнително за тези дейности.

**Г-н Иво Пазарджиев:** Добре, благодаря. Господин Симеонов, процедура.

**Г-н Светлозар Симеонов:** Колеги, процедура от група. Във връзка уточняване на фактите, цитират се различни членове. Предлагам 15 минути почивка, през това време да се извика началникът на РУО също да даде неговото становище. Благодаря.

**Г-н Иво Пазарджиев:** Тези искания не се гласуват щом е от името на група. Кое да гласуваме, господин Станчев? Не, той прави искане за почивка, в което действително да се обадят на… Добре, това не се гласува щом е от името на група. Давам 10 минути може да е почивката от името на група. Моля в 09:52 всички да бъдат по местата си.

***10 минути почивка***

**Г-н Иво Пазарджиев:** Колеги, моля да заемете местата си в залата. Стартираме проверка на кворума. Тридесет и шест общински съветници се регистрираха по електронна система. Имаме необходимия кворум да подновим нашата работа. Уважаеми колеги, след консултация с юристите, аз ще направя… В залата присъства изпълняващия длъжността на РУО – Русе господин Асен Даскалов, който въпреки, че е наш колега общински съветник, днес е в друго качество тук. Не участва в сесията като съветник, няма да се подпише за това участие. Така че, аз ще направя процедурно предложение за изслушването му в качеството му на началник на Регионалното управление на образованието. Гласуваме процедурното предложение.

**КВОРУМ – 35. С 21 „за“, 1 „против“ и 13 „въздържали се“ се прие процедурното предложение.**

**Г-н Иво Пазарджиев:** Господин Даскалов, заповядайте за изказване.

**Г-н Асен Даскалов:** Уважаеми господин Председател, уважаеми общински съветници. Първо ще кажа, че съгласно Заповед РД-10-822/27.09.2023 г. изпълнявам длъжността началник на Регионално управление на образованието – Русе. Относно въпросите поставени в писмо с Изх. № ОбС-926/12.10.2023 г. на председателят на Общински съвет – Русе, давам следните разяснения. На общинския съветник господин Владислав Атанасов. Исканията на директорите на трите училища в Тетово, Ново село и Семерджиево, посочените паралелки и броя на учениците в тях. Ще обединя отговора с отговор на трети въпрос. На общинския съветник господин Йовчо Смилов, кое налага спешно да се свика сесия. Този въпрос не е от компетенциите на РУО – Русе. Другия въпрос, защо не е взето отношение как са функционирали от 2021 г. до 2023 г. тези паралелки. Това също не е от нашите компетенции, тъй като ще внеса и малко яснота по въпросния чл. 69 от Наредба за финансиране на институциите в системата на предучилищното и училищно образование. Третия въпрос е от академик Христо Белоев. Колко средства ще бъдат необходими за тези паралелки, като както казах тук ще отговоря и на господин Атанасов. Съгласно чл. 69, ал. 1 от Наредба за финансиране на институциите от системата на предучилищното и училищното образование, паралелка с по-малко от 10 ученици в неспециализирани и спортни училища може да се формира в особени случаи след разрешение на началника на РУО, ако са осигурени допълнителни средства за обезпечаване на учебния процес извън определените по стандартите за съответната дейност. Паралелките в училищата, финансирани чрез бюджета на община Русе, които са с по-малко от 10 ученици и не са включени в Решение № 1448 на Общински съвет – Русе, прието с Протокол № 51/11.09.2023 г. са както следва: ОУ „Отец Паисий“ – с. Тетово, 3а клас с 4 ученици, 4а клас с 8 ученици, 5а клас с 8 ученици, 7а клас със 7 ученици; ОУ „Георги Раковски“ – с. Ново село, 1а клас с 8 ученици, 4а клас с 8 ученици, 7а клас с 9 ученици; ОУ „Св. Св. Кирил и Методий“ – с. Семерджиево, 7а клас с 4 ученици. Общия брой на учениците в основното училище в село Тетово, в Ново село, т.е. всъщност в „Отец Паисий“ в Тетово са 55, в „Георги Раковски“ – Ново село 79, а в Семерджиево 49 ученици. С оглед на това допълнителните средства за обезпечаване на учебния процес извън определените по стандарти следва да бъдат определени по реда на чл. 68, ал. 4, т. 2 от Наредбата, а именно „минималния размер на допълнителните средства се определя като разликата между норматива за минимален брой съгласно Приложение № 7 от Наредба за финансиране на институциите и действителния брой на учениците в паралелката се умножи с не по-малко от 20/100 от размера на стандарта за ученик, като общия брой на учениците в паралелките в 1-7 клас е от 40-80 ученици“. Разликата между норматива за минимален брой съгласно Приложение № 7 от Наредбата е както следва. ОУ „Отец Паисий“ – с. Тетово, 3а клас - действителен брой ученици 4, минимален брой съгласно Приложение № 7 16, разлика 12; 4а клас – 8 ученици, минимален брой 16, разлика 8; 5а клас – 8 ученици, минимален брой 18, разлика 10; 7а клас – действителен брой ученици 7, минимален брой 18, разлика 11. ОУ „Георги Раковски – с. Ново село, 1а клас – действителен брой ученици 8, минимален брой 16, разлика 8; 4а клас – действителен брой ученици 8, минимален брой 16, разлика 8; 7а клас – 9, 18, разлика 9. ОУ „Св. Св. Кирил и Методий“ – с. Семерджиево, 7а клас – действителен брой ученици 4, минимален брой 18, разлика 14. С решението от 11.09, което цитирах по-рано са определени допълнителни средства за паралелка с по-малко от 10 ученици в 3 училища. Средствата са в размер на 25/100 от стандарта за ученик за разликата между норматива за минимален брой съгласно Приложение № 7 от Наредбата за финансирането на институциите и действителния брой на учениците. В тази връзка същия принцип следва да се спази за дофинансиране на трите училища в Тетово, Ново село и Семерджиево. Съгласно Решение на Министерски съвет № 337/02.05.2023 г. за изменение и допълнение на Решение № 280/2002 г. за приемане на стандарти за делегираните от държавата дейности с натурални и стойностни показатели през 2023 г., стандарта за ученик в паралелка в неспециализирано училище е в размер на 2 831 лева. Предвид това, размера на средствата необходими за дофинансиране на паралелките с по-малко от 10 ученици е както следва: ОУ „Отец Паисий“ – с. Тетово 29 018 лева, 41 х 2 831 х 25%; ОУ „Георги Раковски“ – с. Ново село 17 694 лева; ОУ „Св. Св. Кирил и Методий“ – с. Семерджиево 9 909 лева. Относно въпроса на общинския съветник господин Тодор Койнов, как да обезщетени училищата за тази учебна година. Аз не знам да се обезщетяват по някакъв начин, не са водени дела. Ако има преведени суми за целия брой ученици, дали ще стигнат. Аз отговарям дали се спазва нормативната уредба и в частност Наредба за финансиране на институциите в системата на предучилищното и училищното образование. Това е, благодаря.

**Г-н Иво Пазарджиев:** Благодаря на господин Даскалов. Други заявки за изказвания по точката? Господин Александър Неделчев има въпрос. Само ще помоля да натиснете.

**Г-н Александър Неделчев:** Благодаря, господин Пазарджиев. Уважаеми колеги, уважаеми господин Даскалов. Не съм вътре в материята на цитираната многократно наредба, но имам един такъв въпрос. Чухме, че преди 2 години в отговор на питане отстрана на общината до РУО или както там се казва е отговорено, че за тези паралелки, за тези училища няма нужда да се взема решение. Тогава преди 2 години, чл. 69 от тази Наредба съществувал ли е? Защото в отговора разбрах, че е цитиран чл. 68, но не се казва примерно „…, но чл. 69 изисква да вземете решение“. Говоря за преди две години. Та въпроса ми към Вас като опитен юрист и като изпълняващ длъжността е, има ли през тези две години промяна в Наредбата и по-конкретно в чл. 69, която е променила ситуацията или ситуацията е същата, но някакви други промени стават и сега я тълкуваме по друг начин?

**Г-н Иво Пазарджиев:** Реплика за госпожа Георгиева.

**Г-жа Росица Георгиева /реплика/:** Господин Неделчев, няма промяна в чл. 69, а чл. 68. Цитирания казва как се изчислява дофинансирането. Разбирате ли каква е разликата? Просто връща в горната алинея, че първо не по-малко от 20%. На сесия на 11.09 сме решили 25. Умножава се разликата по единия разходен стандарт по 25%, методика как се изчислява. Така че това са две различни неща. А ако община Русе трябва да проверим в годините, които цитирате 2021, 2022 има ли искания и те са останали мълчаливи към момента, както е това, какво правим тогава. Исканията са до общинския съвет, не до началника на РУО. Той не може да знае в кое училище има маломерни под 10. За това го уведомява кметът с решението на общинския съвет.

**Г-н Иво Пазарджиев:** Дуплика ли искате? Добре, момент само. Академик Белоев, реплика на… Добре, реплика Ви направиха, добре. Добре, след като се изчерпат всички въпроси, ще дадем думата на господин Даскалов. Академик Белоев, искате думата? Заповядайте.

**Акад. Христо Белоев /реплика/:** Уважаеми колеги, във вид на реплика към Даскалов, но само нещо искам да кажа. Трябва да си ценим времето и взаимно са се уважаваме. На комисиите, които заедно направихме с госпожа Николова, поставихме срок петък 16 ч. към общинска администрация и към РУО да отговорят на тези въпроси, на които сега ни бяха изчетени много надлежно и до 17 ч. всички съветници да получим на пощите си отговорите на въпросите, които зададохме на двете комисии, които бяха непосредствено преди сесията. Затова е, а времето е важно, трябва да си го ценим. Това беше излишно, което се направи.

**Г-н Иво Пазарджиев:** Добре, благодаря. Нека да дадем възможност. Има ли други въпроси към изпълняващия длъжността на РУО? Няма. Нека му дадем възможност да отговори.

**Г-н Асен Даскалов:** Благодаря, господин Пазарджиев. Във връзка с цитираното писмо споменато от господин Неделчев. Миналата седмица се запознах с него, т.е. припомних си го, тъй като имаше публикации в медиите. Отнася се за финансиране на друг вид паралелки. Реда по чл. 69 е следния. Първо има решение на общинския съвет, мотивирано искане на кмета на общината и едва след това се издава заповед на началника на РУО. Директорите нямат законово основание да депозират своите искания в РУО. Те трябва да го направят към техния първостепенен разпоредител с бюджетни средства, в случая това е кметът на община Русе. Така че, писмото от 2021 г. се отнася за друго нещо, не е относимо за случая, а през 2023 г. до всички общински кметове на територията на областта през месец юли, ако не бъркам 19 юли, сме изпратили писмо с подробни указания за различните видове дофинансиране какво се прави и поне към настоящия момент не ми е известно да има други паралелки, за които не е взето решение от общинския съвет, съответно няма последващо искане от кметът на община Русе. Мисля, че само Сливо поле, тъй като нямат такъв вид паралелки, всички останали общински кметове, включително и кметът на община Русе има решение на съвета от 11.09 има три училища, като в ПГСС „Ангел Кънчев“ – Образцов чифлик има такива паралелки по чл. 69. Благодаря.

**Г-н Иво Пазарджиев:** Благодаря. Господин Неделчев, по коя процедура да Ви дам думата? Добре, реплика. Заповядайте.

**Г-н Александър Неделчев /реплика/:** Благодаря, господин Председател. Уважаеми господин Даскалов, уважаема колежке Георгиева. Вие първо не сте ми разбрали въпроса явно, не знам защо тръгнахте да ми отговаряте. Господин Даскалов отговори. Просто ще му цитирам това, което е написало образователното министерство в лицето на РУО преди две години и там ясно черно на бяло е казано „не се прилагат за тези училища разпоредбите на чл. 68, ал. 2“ и малко по-надолу „не е необходимо разрешение от финансиращия орган“. Моя въпрос беше простичък, не знам защо не може да му се даде прост отговор. Ако преди две години не е направено необходимото отстрана на общината, защо тогава не се закриха тези училища както сега се тръби три училища са пред закриване, колко страшно, ау. Нито за две години се е променила нормативната уредба, защото това ми беше конкретно въпроса – променена ли е, не е, нито училищата са станали в други населени места, нито с друг тип ученици. Все попадат в тази хипотеза, която тук е цитирана и за която се казва, че не се изисква. Не съм удовлетворен от отговора, защото такъв реално нямаше.

**Г-н Иво Пазарджиев:** Добре, благодаря. Приключваме с дебатите. Няма други заявени изказвания. Гласуваме точката с… Моля? Предложение по точката? Заповядайте, господин Симеонов.

**Г-н Светлозар Симеонов:** Във връзка с декларациите, тези общински съветници, които искат да се откажат от възнагражденията и понеже тези три училища са с различен бюджет, аз предлагам, ако вие сте съгласни, за да е по-равнопоставено между трите училища, ОУ „Св. Св. Кирил и Методий“ – Семерджиево да получи 40 %, а останалите две да са по 30. Благодаря.

**Г-н Иво Пазарджиев:** Ама това не е от проекта за решение по тази точка, господин Симеонов. Така че, добре. Подлагам на гласуване проекта за решение с представената корекция от господин Владислав Атанасов в началото на заседанието. Моля системата в режим на гласуване.

**КВОРУМ – 38. С 38 „за“, 0 „против“ и 0 „въздържали се“ се прие**

**РЕШЕНИЕ № 1501**

На основание чл. 21, ал. 1, т. 23, във връзка с чл. 17, ал. 1, т. 3 от Закона за местното самоуправление и местната администрация, чл. 122, ал. 2 от Закона за публичните финанси и чл. 69, ал. 3, във връзка с ал. 1 и ал. 2 от Наредба за финансиране на институциите в системата на предучилищното и училищно образование, Общински съвет – Русе реши:

1. Осигурява допълнителни средства за паралелки с по-малко от 10 ученици в размер на 25 на 100 от стандарта за ученик за разлиата между норматива за минимален брой, съгласно Приложение № 7 от Наредба за финансиране на институцииге в системата на предучилищното и училищно образование и действителния брой на учениците за учебната 2023/2024 година в следните неспециализирани училища:

|  |  |  |  |
| --- | --- | --- | --- |
| **ОУ „Отец Паисий” – с. Тетово** | | | |
| **Паралелка** | **Действителен брой ученици** | **Минимален броя съгласно Приложение № 7** | **Разлика до минималния брой** |
| **IIIа** | **4** | **16** | **12** |
| **IVа** | **8** | **16** | **8** |
| **Vа** | **8** | **18** | **10** |
| **VIIа** | **7** | **18** | **11** |

|  |  |  |  |
| --- | --- | --- | --- |
| **ОУ „Г. С. Раковски” – с. Ново село** | | | |
| **Паралелка** | **Действителен брой ученици** | **Минимален броя съгласно Приложение № 7** | **Разлика до минималния брой** |
| **Iа** | **8** | **16** | **8** |
| **IVа** | **8** | **16** | **8** |
| **VIIа** | **9** | **18** | **9** |

|  |  |  |  |
| --- | --- | --- | --- |
| **ОУ „Св. Св. Кирил и Методий” – с. Семерджиево** | | | |
| **Паралелка** | **Действителен брой ученици** | **Минимален броя съгласно Приложение № 7** | **Разлика до минималния брой** |
| **VIIа** | **4** | **18** | **14** |

2. Възлага на кмета на Община Русе да осигури 25 на 100 от стандарта за ученик от планираните средства за паралелки с пълняемост под определения минимум и слети паралелки, Функция „Образование“, Дейност 322 „Неспециализирани училища, без професионални гимназии“.

3. Възлага на кмета на Община Русе да осигури финансиране на утвърдените паралелки за учебната 2023/2024 година.

4. Възлага на кмета на Община Русе да изготви мотивирано искане до началника на РУО – Русе с приложено решение на Общински съвет – Русе за осигуряване на допълнителни средства, съгласно разпоредбите на чл. 69, ал. 1 от Наредбата за финансиране на институциите в системата на предучилищното и училищното образование.

**Г-н Иво Пазарджиев:** Преди да закрия заседанието, има едно заявено изказване от господин Тотев, след което ще дам думата на господин Иван Иванов по въпрос извън дневния ред. Заповядайте, господин Тотев.

**Г-н Траян Тотев:** В началото на днешното заседание предложихме добавянето на точка в дневния ред, а именно искане за информация, изнасяне на данни относно случая с паркинга, с буферния паркинг. Искам да благодаря на двете страни в тази зала на общински съвет, отляво и отдясно, на ГЕРБ и на БСП, затова че спряха точката. От името на русенци. По-голямата част съветници от тези две групи за съжаление спряха точката и не успяхме да чуем обясненията на администрацията за този така важен за русенци въпрос. Благодаря ви.

**Г-н Иво Пазарджиев:** Благодаря. Господин Иван Иванов.

**Г-н Иван Костадинов Иванов:** Уважаеми господин Председателю, уважаеми господин Недев, уважаеми колеги общински съветници. Стана кристално ясно, че тази сесия беше излишна. Чукате на отворена врата. Аз не си спомням случай в този мандат, в тези 4 години, поне един от общинските съветници да не е подкрепил предложение за съществуването на маломерни паралелки. Сега, всичко стана пределно ясно. Предложението за свикване на сесията беше направено, за да си правим предизборна кампания. В това няма никакво съмнение. Ей тия времена предизборните са много интересни. Всеки гледа да атакува действащия кмет и смята, че колкото по-силно го атакува, толкова по-силно ще спечели. Някаква организация казва колко общината е загубила от построяване на буферния паркинг и ако сами сме си го построили, колко щели сме да спечелим. Абе хора, нормални ли сте? Кой кмет ще тегли заем 30-40 милиона, за да направи един паркинг, когато всеки момент може да влезем в Шенген. Кой тир ще влиза в този буферен паркинг? Какво ли ще се случи? Не, не, за големия.

**Г-н Иво Пазарджиев:** Моля без реплики от място, колеги.

**Г-н Иван Костадинов Иванов:** Много добре знам за какво е атаката. И кой кмет ще поеме ангажимент общинския бюджет да връща толкова време, а кметът предложи носещо пари решение. Вече 1 700 000 влязоха в бюджета на общината и всяка година по 600 000 лева. 600 000 лева, колеги ни е Програмата „Спорт“ на общината, без да загубим собственост и влизайки на бюджета на 18 млн. лева. Кое е неизгодно за общината? Или по отношение на състоянието кмета е разкопал града, ама всички знаем, че не кмета го е направил, а ВиК и е за доброто на нашия град. Той намери решение и решението, което ни предложи с държавни пари четири големи улици да бъдат асфалтирани. Вече се работи и ул. „Плиска“, предстоят „Доростол“ и „Тулча“. Предложи с привлечен капитал 29 улици да бъдат направени изцяло като основен ремонт. Атаките по отношение на летището. Поверил летището на някаква частна фирма. Ами нали всички ние в тази зала взехме това решение с ясното съзнание, че спасяваме русенското летище. Спираме да плащаме по 100 000 всяка година и аз ходих на това авио шоу, там беше половината град и големия „Спартан“ вече каца и излиза без никакви проблеми, а „Спартана“ големия не е детско самолетче. Та това исках да кажа на кандидатите. Вместо да атакувате кмета, по-добре се срещайте с хората и говорете с тях откровено, както той го прави. На всички благодаря, че ме изслушахте. Бъдете здрави.

**Г-н Иво Пазарджиев:** Благодаря на господин Иванов. Само искам да уточня, че декларациите, които се попълват и които желаят да насочат средствата си към съответните учебни заведения, моля да посочат конкретните проценти. Това ми беше направено като бележка от администрацията. С изчерпване на дневния ред закривам заседанието.

**ИЗГОТВИЛ: ПРЕДСЕДАТЕЛ:**

**/Йоанна Гочева/ /Иво Пазарджиев/**